elektroverktøy
Store norske leksikon,Teknologi og industri,Håndverk,Redskaper og festemidler
Elektroverktøy, elektrisk drevet håndverktøy, hvor den elektriske og mekaniske delen er sammenbygd til en enhet. Direktedrevet fra nettet eller med oppladbart batteri. Elektroverktøy er karakterisert ved stort eller trinnløst variabelt motoromdreiningstall, hvor vekten i forhold til ytelsen er redusert til et minimum.
Eksempler på vanlige elektroverktøy er bor-, slipe-, frese-, polermaskin, stikk- og sirkelsag, høvel, blikksaks. En del hageredskaper leveres også med elektrisk drift. Elektroverktøy i videre betydning av ordet omfatter mindre, fastmonterte maskiner som slipe-, poler- og benkbormaskiner, samt «alt-i-ett»-maskin, hvor forskjellig verktøy etter behov kan kobles til samme motor. Forekommer også som motor med lang bevegelig aksel, og verktøyet montert på akselenden, f.eks. grensag.